বৃহস্পতিবারই ইংল্যান্ডের বিরুদ্ধে প্রথম টি-টোয়েন্টি ম্যাচে খেলতে নামছে ভারত। তার আগে কানপুরের গ্রিনপার্কে মঙ্গলবার ভারতীয় দলের অনুশীলন ছিল ঐচ্ছিক।
সিনিয়র ক্রিকেটারদের অনেকেই মাঠে নামেননি। তবে শিখর ধাওয়ান, মহম্মদ সামিরা নেটে কঠোর অনুশীলন করলেন। এর মধ্যেই দেখা দিলেন তিনি।
লম্বা কালো চুল, সালোয়ার-কামিজের সুন্দরীকে দেখা গেল সুরেশ রায়নাদের অনুশীলনে। ক্যামেরায় বারবারই তাঁকে দেখা গেল ক্রিকেটারদের সঙ্গে কথা বলতে। কিছুক্ষণ থাকার পর তিনি অবশ্য চলে যান।

সেই রহস্যময়ী সুন্দরী
এমনিতেই ইডেনে হারের পর টি-টোয়েন্টির যুদ্ধে ইংল্যান্ডকে হারাতে বদ্ধপরিকর টিম ইন্ডিয়া। তাই মঙ্গলবার বিকেল চারটে থেকে অনুশীলনের সময় থাকলেও, দুপুর দু’টোতেই টিম বাস নিয়ে অনুশীলনে হাজির অনিল কুম্বলে, আশিস নেহরারা।
তবে এর মধ্যেই রহস্যময়ী সুন্দরীর আবির্ভাব রহস্য বাড়িয়েছে। এমনিতে অনুশীলন চলাকালীনও কড়া নিরাপত্তার ব্যাপার থাকে। বহিরাগতদের কেউই অনুশীলনরত ক্রিকেটারদের ধারে কাছে যেতে পারেন না। তবে ক্রিকেটারদের সঙ্গে সুন্দরীর কথাবার্তা দেখে বোঝা যায় তিনি বাইরের কেউ নন, টিম ইন্ডিয়ার ঘনিষ্ঠবৃত্তেরই একজন। কিন্তু কে তিনি? ধোঁয়াশা থাকছেই।